作者:陳士豪
標題:沁園春
內容:把酒西湖，問梅一笑，為誰試花。有淡庵人品，精忠許國，文昌地位，清白傳家。鸞檢封芝，麟符剖竹，立馬嘶風催戍瓜。從今好，聽夜郎江上，譙鼓喧歈。雌堂玉暖吳娃。向燕寢香中早放衙。但一麾十里，風清畫戟，五溪六詔、雲擁高牙。褒璽疏榮，鋒車趣召，萬壽杯中色翠霞。何須更，問武陵玉屑，勾漏丹砂。